***Бүгінгі бала – ертеңгі елдің болашағы.***

**«Таяқтау оңай, тәрбиелеу қиын.»**

Жарық дүниеде ата-ананың бақыты, қуанышы, арманы бала сүю. Баланы саналы, тәрбиелі етіп жетілдіру ең маңызды дүние. Бүгінгі бала – ертеңгі елдің болашағы. Рас,баланың тәрбиесі ешқашан елеусіз қалмайды. Айтуға оңай болғанымен өмірде қыруар қиыншылыққа толы мәселенің бірі. Бала үшін, ата-анадан артық ұстаз жоқ. Инабаттылық пен ибалық,адамдық пен адалдық, бауырмалдық пен татулық, қайырымдылық пен жауапкершілік сынды құндылықтар балаға жанұяда сөзбен немесе теориямен қалыптаспайды, үлкендердің ісімен бойына сіңеді.

Қазіргі таңда, өз тәжірбиемде де жиі кездесетін ата –аналардың көбісін мазалайтын мәселе «баламды қалай дұрыс тәрбиелесем болады?» Баласының жүріс – тұрысын, жағымсыз қылықтарын айтып шағымданады. Тіпті, ос тұрғыда психологтардан ақыл – кеңесте сұрап жатады. Алайда, көп жағдайда осындай келеңсіздіктердің себебі ата – аналардың өздерінен болып жатады. Алдымен ата – ана өз қателіктерін мойындап, түзетуге әрекет жасаса, баланы да дұрыс тәрбиелей алады. Баланың сырын да, мұңын да,шаттығында ата-анасынан артық еш адам біле бермейді. Десекте бала тәрбиесі баршамызға ортақ. Әрқайсымыз,мейлі ол тәрбиеші немесе басқада маман иесі болсын,сондай-ақ жеке тұлға ретінде де бала алдындағы міндетімізді жақсы білсек саналы ұрпақ тәрбиелей алатынымыз сөзсіз. Сондықтан бала тәрбиесінде ата – ана мен ұстаздар бірлігі қажет.Ата – ана мұғалімге көмекші, сенімді тірек болса, керісінше мұғалімде сондай болуы керек. Екі жақты байланысты нығайтқанда барлық күрделі, сан алуан мәселелер түйіні шешіледі. Қанаты кең ашылған құстың барар жері де алыс болатынындай, баланың жан – жақты жетілуі, оның келешектен көп үміт күттіретіндігінің бір көрсеткіші.

«Кемшілік хан қызында да болады» демей ме халықта, сол айтқандай бейбіт өмірде де қиындық жоқ деуге болмайды. Тек сол қиындықты басынан өткізу арқылы оның соңындағы қызықты да көре білген жөн. Баланы жанұяда дұрыс тәрбиелеу, оның мектепте жақсы оқуына, болашақта жақсы азамат болып шығуына үлкен ықпалын тигізеді. Үйде балаларды жазу сызуға, ауызша есепке машықтандыру, оларға қызықты әңгімелер айтып беру сияқты істермен қоса оларды бір мезгіл үй шаруасымен айналыстырып отырса, бала үшін оның маңызы зор. Бұл ретте бала біріншіден білімге құштар болса, екіншіден ол еңбекке дағдыланады. Ал еңбек пен білім егіз екенін естен шығармауымыз керек.

«Ұстаздық еткен жалықпас, үйретуден балаға»,-демекші, Тәрбиеші де – ұстаз. Ол – бар білгенін болашақ ұрпақпен бөлісер, білім нәрімен білмегеннің тамырын сусындатар асыл адам.

Бос уақытын бала тәрбиесі мен біліміне жұмсаған ардақты жан, аяулы ана – ол ұстаз. Мен бұл саланы жүрегімнің қалауы арқылы таптым десем артық айтқандық болмас. Әр сәби дүние есігін ашқан сәттен бастап Абай атам айтқандай екі түрлі мінезбен туылады.

Біреуі – ішсем, жесем, ұйқтасам деп тұрады. Бұлар тәннің құмары, бұлар болмаса, тән жанға қонақ үй бола алмайды Һәм өзі өспейді, қуат таппайды. Біреуі – білсем екен дейді. Не көрсе соған талпынып, жалтыр-жұлтыр еткен болса, оған қызығып, аузына салып, дәмін татып қарап, тыныштық көрмейді. Мұның бәрі – жан құмары, білсем екен, көрсем екен, үйренсем екен дейді. Сол секілді әр ата-ана өз баласының білім деңгейін ояту мақсатында балаларын балабақшаға, мектепке білім алуға береді.

Тәрбиеші – психолог. Иә, қаншама балаларды білімге жетелер жан, әр сәбидің психологиясынан хабардар. Кім қалай оқиды, кімнің сабаққа құштарлығы басымырақ, кім сабаққа қызықпайды. Бұл белгілер тәрбиешіге етене таныс жағдай.

Елбасымыз Н.Ә.Назарбаев «Еліміздің ертеңі бүгінгі жас ұрпақтың қолында, ал жас ұрпақтың тағдыры ұстаздардың қолында» деген болатын.

Ұрпағымызды ұлттық тәрбиеге баулып, бойына адамгершілікті, мәдениетті, инабаттылықты, өз ана-тіліне деген құрметті сіңіре тәрбиелеу балабақшаның міндеті. Мен өзім балабақшада психолог болып жұмыс жасаймын. Маған әр сәбидің орны ерекше. Балалардың сыңғыр күлкісі мен балдай тәтті сөздері жүрегіме жылулық береді. Бүгінгі қоғам мүддесіне лайықты, жан-жақты жетіліп, дамыған, парасатты азамат тәрбиелеп өсіру – менің де міндетім әрі отбасының, балабақшаның, барша қауымның міндеті.

«Адамның бақыты – балада» деген екен дана халқымыз. Кез келген адам өзі өмір бойы қуып жете алмайтын бақыт деген құдыретті сөздің өлшемі, өмірінің жалғасы ұрпағымен келетініне мән бермеуі де мүмкін. Біреу бақытын байлықтан тапқысы келсе, екінші біреу даңқ пен атақтан, мансап пен қызметтен іздестіреді. Мұның бәрі түсінген адамға қолдың кірі сияқты нәрсе. «Адам ұрпағымен мың жасайды» деген сөз тегін айтылмаса керек. Ендеше ұлтқа қорған болар ұрпағымызды саналы тәрбиелеу жолында, өз мүмкіндіктерімізді пайдалана отырып, баланың бойына барлық жақсы қасиеттерді дарыту, тіпті жанында жүрген достарына дейін мән беру, табиғат сыйлаған дарыны болса дамыту, дұрыс білім алуына жағдай жасай білуіміз керек. Бала тәрбиесінде ұсақ-түйек дейтін ешнәрсе жоқ және сол нәрседен де қателесуге қақымыз жоқ. Бала — әр жанұяның бақыты. Олай болса, өз бақытымызды бағалай білейік. Қорытындылай келе мен өз ойымды М.Жұмабаевтың мынадай бір сөзімен аяқтағым келеді: «Ата-аналар баланы тәрбиелегенде дәл өзіндей етіп тәрбиелеуге тырыспау керек, олар баланы өзінен күшті етіп тәрбиелеуі тиіс. Өйткені олардың заманы ата-аналарының өмір сүріп отырған заманына қарағанда анағұрлым күрделі талабы жоғары болатынын ұмытпаған жөн». Сондықтан, баланы болашақ заман талабына сай бағыт беріп, бәсекеге қабілетті ұрпақ тәрбиелейік дегім келеді.